जब ऊ निश्चिंत हो गइलें कि गाछ तरे केहू नइखे, त आपन कटारी निकललें आउर धड़ाधड़ चलावे लगलें. नीचे नरियर बरसे लागल. भद! भद! भद!
कुछे मिनट में नरियर तोड़े के काम तमाम हो गइल आउर ऊ नीचे आ गइलें. एह में सिरिफ चार मिनिट लागल. एतना जल्दी ऊपर चढ़े आउर उतरे के कमाल के पीछे नरियर तोड़े के कवनो पुरान तरीका नइखे. बलुक, ई त एगो मशीन के कमाल बा. इहे मशीन से हुमायूं फट से गाछ पर चढ़ जाएलें आउर झट से नरियर तोड़ के जमीन पर उतर जाएलें.
हुमायूं पश्चिम बंगाल के नदिया जिला के गोलचंदपुर गांव के बाशिंदा हवन. केरल में ऊ प्रवासी बाड़ें. हुमायूं के घर पर नरियर के खूब गाछ रहे, ऊ गाछ पर खूब चढ़त रहस. उहे आदत अबकी इहंवा काम आइल. उनकरा खातिर गाछ पर एकरा से चढ़े के सिखल आसान हो गइल.
"घरे (पश्चिम बंगाल में), गाछ पर चढ़े खातिर हमनी लगे अइसन कवनो यंत्र नइखे," ऊ कहलें आउर इहो बतइलें कि केरल में अब एकरा खूब पसंद कइल जात बा.
ऊ मार्च 2020 में आपन घर पश्चिम बंगाल लउट गइलें. ओह घरिया केरल सरकार जाए वाला लोग खातिर एगो फ्री ट्रेन के बंदोबस्त कइले रहे. ऊ उहे बरिस अक्टूबर में वापस चल गइलें. केरल जब वापस अइलें, त नरियर तोड़े के काम करे लगलें.
हुमायूं शेख रोज भोरे-भोरे 5.30 बजे उठेलें आउर सबसे पहिले खाना पकावे के काम करेलें. ऊ समझइलें, "हमरा भोर में खाए के आदत नइखे. एहि से हम मुट्ठी भर कुछो खाके काम पर चल जाइले. फेरु लउट के भरपेट खाना खाइले." बाकिर घर लउटे के उनकर कवनो निश्चित बखत नइखे.
बरसात में, नरियर तोड़े के काम में कमाई ऊपर-नीचे होखत रहेला. बाकिर मशीन होखे के चलते हुमायूं के अइसन कवनो चिंता ना रहे.
एहि से जब बरसात के मौसम आवेला ऊ परिवार लगे गोरखपुर गइल पसंद करेलें. उनकर पांच लोग के परिवार में घरवाली हलीमा बेगम, उनकर माई आउर तीन गो लरिकन- 17 बरिस के शनवर शेख, 11 बरिस के सादिक शेख, नौ बरिस के फरहान शेख, लोग बा. सभे लरिका लोग स्कूल में पढ़ेला.
"हम मौसम के हिसाब से आन-जान ना करीं. साल में सिरिफ दू महीना खातिर घरे (पश्चिम बंगाल) जाइले, बाकि के नौ महीना इहंई केरल में मजूरी करिले," ऊ कहलें. बाकिर जे महीना में ऊ घर ना जा पावेलन, परिवार के इयाद आवेला.
